La regenza sustegna il splitting parzial en connex cun la tscherna d'in sistem tar la taxaziun da conjugals

En connex cun la taxaziun da conjugals sustegna la regenza grischuna da princip la tscherna d'in sistem da la confederaziun, numnadamain il model dal splitting cumplain, recumonda però l'introducziun dal splitting parzial, perquai che quel è il pli frequent en ils chantuns. La taxaziun adequata da las differentas categorias da pajataglias è gia dapi blers onns in problem permanent per la confederaziun. Sin fundament da las differentas pretensiuns politicas ha il cussegl federal decidì da preschentar quatter differents models e da trametter quels en consultaziun. En quest connex sa tracti d'ina taxaziun individuala modifitgada, d'in splitting cumplain, d'in dretg d'eleger tranter il splitting parzial e la taxaziun individuala sco er d'ina nova tariffa dubla.

Tenor la regenza na cuntentan nagins dals models proponids dal tuttafatg. Cun il splitting cumplain vegnan cuntanschidas il pli tgunsch grevezzas equilibradas ed ina taxaziun effizienta. La regenza sustegna perquai da princip quest model, recumonda però l'introducziun dal splitting parzial, perquai che quel è il pli frequent en ils chantuns. Tar il splitting cumplain vegnan - per fixar la tariffa - divididas las entradas communablas dals conjugals tras dus, e la taglia vegn mintgamai imponida per la tariffa da la mesadad da las entradas. Tar in splitting parzial è il divisur pli pitschen che dus. Cun il splitting vegn resguardà che duas persunas ston viver da las entradas dals conjugals e che l'adiziun dals facturs da l'um e da la dunna chaschunass senza questa correctura in progressiun pli auta. En sia consultaziun giavischa la regenza plinavant ch'i vegnian fatgas - en connex cun l'ulteriura elavuraziun dal tema - ponderaziuns er areguard las deducziuns ch'èn relevantas per uffants. Tar quellas tutgan l'autezza da las deducziuns per uffants sco er l'introducziun d'ina deducziun generala per la tgira d'uffants ordaifer la famiglia.

Refusada vegn la taxaziun individuala modifitgada, perquai che quella na schlia nagins problems e chaschuna bler dapli lavur administrativa ch'il splitting parzial. Ina taxaziun individuala effectuass ultra da quai differenzas massivas da la grevezza fiscala tranter conjugals cun in'activitad da gudogn simpla e tals cun in'activitad da gudogn dubla. Er il model d'eleger na persvada betg dal puntg da vista dal dretg fiscal ed effectuass propi in stadi d'urgenza per l'execuziun en ils chantuns. A la fin n'è la regenza dentant er betg per cuntinuar cun la tariffa dubla che vegn pratitgada ozendi, perquai che er cun quest model na sa laschan las mancanzas gravantas dal dretg actual strusch eliminar e perquai che la grevezza supplementara massiva per persunas che vivan sulettas e che gudognan bain sto vegnir refusada.

La lescha d'energia revedida entra en vigur il 1. da fanadur 2007

La revisiun parziala da la lescha d'energia dal chantun Grischun entra en vigur il 1. da fanadur 2007. Il medem mument entra en vigur la revisiun parziala da l'ordinaziun d'energia. Quai ha concludì la regenza grischuna suenter ch'il termin da referendum è scadì ils 14 da mars 2007, senza ch'el saja vegnì duvrà.

En la sessiun da december 2006 ha il cussegl grond approvà la revisiun parziala da la lescha d'energia e da l'ordinaziun d'energia. La revisiun parziala ha l'intent da promover en l'avegnir pli fitg las energias regenerablas en il Grischun. Ils programs da promoziun èn vegnids extendids per implants solars, per stgaudiments da laina e per pumpas da chalur.

La revisiun parziala da la lescha introductiva tar il cudesch civil svizzer entra en vigur il 1. da fanadur 2007

La regenza grischuna ha mess en vigur la revisiun parziala da la lescha introductiva tar il cudesch civil svizzer per il 1. da fanadur 2007. Il termin da referendum è scadì, senza ch'el saja vegnì duvrà.

En la sessiun d'avust 2006 ha il cussegl grond approvà la cunvegna interchantunala davart la surveglianza da la LPP e da las fundaziuns da la Svizra orientala. Uschia dat el il consentiment a la participaziun dal chantun Grischun a quest concordat. Il concordat ha la finamira d'exequir communablamain ed uschia er pli professiunalmain la surveglianza dals indrizs per la prevenziun professiunala da la Svizra orientala - quai che daventa adina pli pretensius - e sch'i fa basegn er la surveglianza da las fundaziuns classicas. En quest connex èsi stà necessari ch'il cussegl grond approveschia il medem mument la revisiun parziala da la lescha introductiva tar il cudesch civil svizzer. La surveglianza da la LPP e da las fundaziuns da la Svizra orientala vegn a cumenzar cun sia activitad operativa il 1. da schaner 2008.

Stgaffì in nov uffizi d'energia e da traffic

Ils secturs d'energia e da traffic en il departament da construcziun, traffic e selvicultura dal chantun Grischun vegnan unids. Or da l'uffizi d'energia ed or dal servetsch per il traffic public vegn stgaffì a partir dal 1. da schaner 2008 in nov uffizi, l'uffizi d'energia e da traffic (UETr). Quai ha decidì la regenza grischuna ed ha approvà la revisiun parziala correspundenta da l'ordinaziun davart l'organisaziun da la regenza e da l'administraziun.

Tenor la persvasiun da la regenza vegn uschia accentuada l'impurtanza dals temas centrals energia e traffic sco incumbensas da provediment en il rom da la politica da l'economia e da l'ambient actuala dal chantun. Il sectur da traffic duai - ultra da garantir ina mobilitad persistenta en il chantun - persequitar er la finamira d'utilisar l'energia en moda spargnusa ed effizienta. Cun la nova structura d'organisaziun vegn plinavant stgaffì in center uffizial per dumondas da traffic e d'energia. Ultra da quai han las midadas la pussaivladad e l'intenziun da simplifitgar las structuras actualas da direcziun e d'organisaziun sin il stgalim dal departament.

La regenza prenda enconuschientscha da las petiziuns da la sessiun dals giuvenils.

La regenza grischuna ha prendì enconuschientscha da las petiziuns da la sessiun dals giuvenils e procura ch'ellas vegnian surdadas al cussegl grond. La regenza è cuntenta da l'engaschament dals giuvenils che s'interessan e che lavuran per la politica.

En tut han las participantas ed ils participants da la sessiun dals giuvenils, che ha gì lieu la fin d'emna dals 12 e dals 13 da matg 2007 en l'edifizi dal cussegl grond, deliberà tschintg petiziuns. Las petiziuns "giuventetgna en la politica", "Grischun - lieu da furmaziun", "Grischun - lieu da lavur", "service public" sco er " Grischun - turissem ed ambient" èn vegnidas acceptadas en las votaziuns finalas.

Da vischnancas e da regiuns

- Wiesen e Tavau: A la fusiun da las vischnancas da Wiesen e da Tavau vegn garantida ina contribuziun da promoziun da 3'300'000 francs or dal fond da gulivaziun da finanzas. La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008.

- Lostallo, Mesauc, Rossa, San Vittore, Soazza e Sta. Maria i.C.: Il project "bacini antincendio Moesano" (batschigls cunter incendis en il Moesano) da las vischnancas da Lostallo, da Mesauc, da Rossa, da San Vittore, da Soazza e da Sta. Maria i.C. ch'èn pertutgadas directamain dal project da construcziun, vegn approvà. Il project prevesa da construir en otg lieus batschigls permanents per l'aua da stizzar, e quai en la furma da puzs artifizials u da batschigls da betun. Als custs cun dretg da subvenziun vegn garantida ina contribuziun chantunala da maximalmain 180'000 francs.

- Tinizong-Rona: Il project "lavuratori forestal / magasin da stalizzas Tinizong" da la vischnanca da Tinizong-Rona vegn approvà. Als custs cun dretg da subvenziun vegn garantida ina contribuziun chantunala da maximalmain 132'050 francs.

- Saas en il Partenz: Per reparar la via da guaud da Fädrifa sin il territori da la vischnanca da Saas en il Partenz, e quai sur ina lunghezza totala dad 1,28 kilometers, vegn pajada ina contribuziun chantunala maximala da 30'600 francs.

- Regiun Val Puschlav: Ils statuts da la regiun Val Puschlav (RVP) vegnan approvads. Ils statuts entran en vigur il 1. da fanadur 2007 e la corporaziun regiunala survegn la persunalitad giuridica.

- Susch: La revisiun parziala da la constituziun communala da la vischnanca da Susch, concludida a chaschun da la radunanza communala dals 10 da mars 2007, vegn approvada.

- Tenna: Il plan da zonas 1:2'000 "Usserbärg" da la vischnanca da Tenna dals 15 da mars 2007 vegn approvà.

Gremi: regenza

Funtauna: rg chanzlia chantunala dal Grischun

Data: 24.05.2007